钦定古今图书集成/方舆汇编/边裔典/第025卷 > 《鸡林志》
## 钦定古今图书集成/方舆汇编/边裔典/第025卷 > 《鸡林志》

佛龛

龟山有佛龛，林木益邃。传云：“罗汉三藏行化至此。”涤
齿杨枝，插地成木，净水所著，今为清泉。国人以佛法
始兴之地，最所崇奉。

僧寺

高丽僧住寺修行者，或犯戒律，配黑、白二山，轻亦斥
遣，籍其子孙，仍髡受差役。

僧不娶

僧娶妇者。不得居寺。

织席

高丽人多织席，有“龙须席”、“藤席。”今舶人贩至者，皆席
草织之，狭而密紧，上亦有一小团花。

漆

高丽黄漆，生岛上，六月刺取沈，色若金，日暴则干。本
出百济，今浙人号“新罗漆。”

收息

《高丽》王于国中出债收息，有陈道人曾入其国为商，
云今以官奴求息，裨之日靡，纳之。孙貌好者倍其收，
若得子，则亦为奴婢。

染采

高丽善染，采红紫尤妙。紫草大梗如牡丹，𢭏汁染帛
甚鲜。

僧衲

高丽僧衣“磨纳”者，为禅法师，衲甚情好。